Twee gevonnis ná moord op Belgiese sendeling in SAEerw. Joseph (Jeff) Hollanders (83). Twee mans is die afgelope week gevonnis in verband met die moord op eerw. Joseph (Jeff) Hollanders (83). Hollanders se liggaam is op 13 Januarie 2020 in sy huis op die kerk se perseel in Bodibe, naby Lichtenburg, gevind. Thabang Maseko (24) en Mongezi Molefe (27) is in die hooggeregshof in Mahikeng gevonnis nadat hulle skuldig bevind is. Kapt. Aafje Botma, polisiewoordvoerder, het gesê Maseko is tot effektief 30 jaar tronkstraf gevonnis nadat hy skuldig bevind is aan moord en roof met verswarende omstandighede, terwyl Molefe tot drie jaar direkte tronkstraf gevonnis is nadat hy net aan diefstal skuldig bevind is. ŉ Derde verdagte wat in verband met die moord in hegtenis geneem is, is onskuldig bevind op die aanklagte teen hom. Hollanders is vermoedelik die Sondagmiddag in sy huis oorrompel, kort nadat hy van ŉ kerkdiens teruggekeer het. Sy hande en voete was vasgebind, maar daar was geen sigbare beserings aan sy liggaam nie. Hy is verwurg. Drie verdagtes is twee dae ná die moord in hegtenis geneem nadat Hollanders se selfoon in hul besit gevind is. Die Nasionale Vervolgingsgesag (NVG) het vroeër gesê dat Maseko ŉ rooftog by die kerk beplan het aangesien hy glo gesien het dat Hollanders geld het. Maseko was glo bekend aan Hollanders. “Dit is bose mense dié wat ŉ ou, weerlose man aangeval het. Hulle moes geweet het hy het nie geld nie, hy dien arm gemeenskappe. Elke sent wat hy gehad het, het hy vir sy mense gebruik; hy het alles weggegee,” het biskop Victor Phalana, wat die bisdom in dié streek behartig, destyds ná die moord aan Maroela Media gesê. Phalana het gesê Hollanders het moontlik geglo hy is veilig omdat hy so nou betrokke by die gemeenskappe was. “Hy was deel van mense se lewe. Ons land het ŉ punt bereik waar daar geen respek meer is vir lewe, vir die kerk, of vir ŉ man van God wat oud en weerloos was nie. “Hy het huwelike voltrek, kinders gedoop en begrafnisse behartig. ŉ Mens wil hê hy moes met meer waardigheid gesterf het.”